ทิสโก้บริหารทริกเกอร์ฟันด์กำไรเข้าเป้า8%
บลจ.ทิสโก้ เผยกองทุนทริกเกอร์ลงทุนหุ้นไทย สร้างกำไรก่อนกำหนด 8% ภายใน 6 เดือน แนวโน้มตลาดยังเป็นบวก
20 ก.พ. 2555

บลจ.ทิสโก้ เผยกองทุนทริกเกอร์ลงทุนหุ้นไทย สร้างกำไรก่อนกำหนด 8% ภายใน 6 เดือน แนวโน้มตลาดยังเป็นบวก
นายสาห์รัช ชัฎสุวรรณ  ผู้อำนวยการฝ่ายการตลาดและที่ปรึกษาการลงทุนธุรกิจกองทุนส่วนบุคคลและกองทุนรวม   บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ บริหารกองทุนเปิด ทิสโก้ ไทย อิควิตี้ ทริกเกอร์ 8%  เข้าเป้าหมาย 8% ใช้เวลาเพียง 6 เดือน จากอายุโครงการกำหนดไว้ประมาณ 1 ปี
“ช่วงที่เราเปิดขายกองทุนเป็นช่วงที่หุ้นไทยผันผวนและปรับตัวลงไปในทิศทางเดียวกับตลาดหุ้นทั่วโลก ที่ได้รับปัจจัยลบจากการปรับลดอันดับความน่าเชื่อถือของสหรัฐและกังวลหนี้เสียในยุโรป แต่เศรษฐกิจไทยแข็งแกร่งและผลประกอบการบริษัทจดทะเบียน(บจ.)ยังเติบโตสูงต่อเนื่อง ทำให้การลงทุนในตลาดหุ้นไทยจึงเป็นทางเลือกที่น่าสนใจ”นายสาห์รัช กล่าว 
ด้าน TISCO Wealth ซึ่งเป็นบริการที่ปรึกษาทางการเงินและการลงทุนครบวงจรของกลุ่มทิสโก้   มองว่า ยังคงมีมุมมองเชิงบวกต่อตลาดหุ้นไทยในปีนี้ จากการขยายตัวของเศรษฐกิจไทย จากมาตรการฟื้นฟูประเทศหลังน้ำลดและกำไรของบจ.ที่ยังเติบโตต่อเนื่อง ปัจจัยเสี่ยงหลักยังมาจากปัจจัยภายนอกประเทศ โดยมองเป้าหมายดัชนีปีนี้อยู่ที่ 1,150 – 1,200 จุด เนื่องจากเชื่อว่าหากปัญหาของกลุ่มประเทศยุโรปคลี่คลายลง จะส่งผลให้ดัชนีตลาดหุ้นในเอเชียและไทยปรับตัวขึ้นได้ตามเป้าหมายที่คาดไว้